Document ID: 32005D0942

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Δεκεμβρίου 2005
για την εξουσιοδότηση των κρατών μελών να λαμβάνουν αποφάσεις στο πλαίσιο της οδηγίας 1999/105/ΕΚ του Συμβουλίου σχετικά με την παροχή εγγυήσεων για δασικό πολλαπλασιαστικό υλικό που παράγεται σε τρίτες χώρες
[κοινοποιηθείσα υπό τον αριθμό Ε(2005) 5485]
(2005/942/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (1), και ιδίως το άρθρο 19 παράγραφος 3,
Εκτιμώντας τα ακόλουθα:
(1)
Σύμφωνα με το άρθρο 19 παράγραφος 1 της οδηγίας 1999/105/ΕΚ, το Συμβούλιο αποφασίζει, έπειτα από πρόταση της Επιτροπής, εάν το δασικό πολλαπλασιαστικό υλικό που παράγεται σε τρίτη χώρα παρέχει τις ίδιες εγγυήσεις όσον αφορά την έγκριση του βασικού του υλικού και τα μέτρα που λαμβάνονται για την παραγωγή του με σκοπό την εμπορία με εκείνες που παρέχει το δασικό πολλαπλασιαστικό υλικό που παράγεται στην Κοινότητα και το οποίο πληροί τις διατάξεις της εν λόγω οδηγίας.
(2)
Ωστόσο, τα στοιχεία που διατίθενται σήμερα σε ό,τι αφορά τους όρους που ισχύουν σε τρίτες χώρες εξακολουθούν να μην είναι επαρκή ώστε να είναι η Κοινότητα σε θέση να λάβει μια τέτοια απόφαση ως προς οποιαδήποτε τρίτη χώρα.
(3)
Προκειμένου να αποφευχθεί η αναστάτωση των εμπορικών ροών, τα κράτη μέλη πρέπει συνεπώς να εξουσιοδοτηθούν ώστε να λαμβάνουν τέτοιου είδους αποφάσεις σχετικά με ειδικό υλικό που εισάγεται από συγκεκριμένες χώρες. Η ανάλυση της Επιτροπής δείχνει ότι αυτό το υλικό προσφέρει εχέγγυα ισοδύναμα προς αυτά που ισχύουν για το δασικό πολλαπλασιαστικό υλικό που παράγεται στην Κοινότητα σύμφωνα με την οδηγία 1999/105/ΕΚ.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη εξουσιοδοτούνται να αποφασίσουν σχετικά με τις τρίτες χώρες που περιλαμβάνονται στο παράρτημα και σχετικά με τα είδη, τις κατηγορίες και τους τύπους βασικού υλικού που ορίζονται σε αυτό εάν το δασικό πολλαπλασιαστικό υλικό που παράγεται στις τρίτες αυτές χώρες παρέχει τα ίδια εχέγγυα όσον αφορά την έγκριση του βασικού του υλικού και τα μέτρα που λαμβάνονται για την παραγωγή του με σκοπό την εμπορία με εκείνα που παρέχει το δασικό πολλαπλασιαστικό υλικό που παράγεται στην Κοινότητα και το οποίο πληροί τις διατάξεις της οδηγίας 1999/105/ΕΚ.
Το δασικό πολλαπλασιαστικό υλικό που εισάγεται από τις εν λόγω τρίτες χώρες πρέπει να συνοδεύεται από γενικό πιστοποιητικό ή από επίσημο πιστοποιητικό εκδοθέν από τη χώρα προέλευσης καθώς και από μητρώα περιέχοντα λεπτομέρειες σχετικά με όλα τα προς εξαγωγή φορτία, τα οποία παρέχει ο προμηθευτής στην τρίτη χώρα.
Άρθρο 2
Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις τυχόν αποφάσεις που λαμβάνονται σύμφωνα με την παρούσα απόφαση καθώς και την τυχόν ανάκληση τέτοιου είδους αποφάσεων.
Άρθρο 3
Η εξουσιοδότηση που προβλέπεται στο άρθρο 1 ισχύει από την 1η Ιανουαρίου 2006 και λήγει στις 31 Δεκεμβρίου 2008.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 21 Δεκεμβρίου 2005.

Labels: 3
15
6